b'\n_START_ARTICLE_\nConstantin Baraschi\n_START_SECTION_\n\xc3\x8en Rom\xc3\xa2nia Mare\n_START_PARAGRAPH_\nPrimul contact cu sculptura \xc8\x99i cu meste\xc8\x99ugul cioplirii pietrei este reprezentat de \xc3\xaenscrierea sa la \xc8\x98coala de Arte \xc8\x99i Meserii a me\xc8\x99terilor italieni stabili\xc8\x9bi \xc3\xaen jurul anilor 1900 la C\xc3\xa2mpulung Muscel._NEWLINE_\xc3\x8en 1921, s-a \xc3\xaenscris la \xc8\x98coala de Arte Frumoase din Bucure\xc8\x99ti, la clasa de sculptur\xc4\x83 a lui Dimitrie Paciurea. A p\xc4\x83r\xc4\x83sit aceast\xc4\x83 \xc8\x99coal\xc4\x83, \xc3\xaen 1925, pentru a urma cursurile Academiei Libere de Arte Plastice. Debutul s\xc4\x83u public a fost la Salonul Oficial din 1925. \xc3\x8en 1926, Baraschi era premiat la aceea\xc8\x99i manifestare oficial\xc4\x83, iar \xc3\xaen 1927 primea o burs\xc4\x83 de studii \xc3\xaen Fran\xc8\x9ba. Ca \xc8\x99i prietenul s\xc4\x83u Mac Constantinescu, sculptorul studiaz\xc4\x83 la Academia Julian \xc3\xaen preajma lui Marcel Bouchard, apoi se \xc3\xaendreapt\xc4\x83 \xc8\x99i spre cursurile libere ale Academiei \xe2\x80\x9cLe Grande Chaumiere\xe2\x80\x9d, intr\xc3\xa2nd \xc3\xaen atelierul-\xc8\x99coal\xc4\x83 a lui Bourdelle. Dup\xc4\x83 debutul expozi\xc8\x9bional ce se consum\xc4\x83 la Bucure\xc8\x99ti \xc3\xaen 1928, cariera lui Baraschi va intra pe o traiectorie continuu ascendent\xc4\x83, devenind unul dintre cei mai expresivi mae\xc8\x99tri ai artei sculpturale, eviden\xc8\x9biat printr-o corect\xc4\x83 redare a anatomiei umane.\n_START_SECTION_\nDup\xc4\x83 23 august 1944\n_START_PARAGRAPH_\nDespre Constantin Baraschi se \xc8\x99tia c\xc4\x83 \xc3\xaenc\xc4\x83 cu c\xc3\xa2teva luni \xc3\xaenainte de Lovitura de stat de la 23 august 1944 ar fi \xc3\xaenceput s\xc4\x83 modeleze Monumentul osta\xc8\x99ului sovietic eliberator, care apoi a fost dezvelit \xc3\xaen Pia\xc8\x9ba Victoriei \xc3\xaen anul 1946, \xc3\xaen prezen\xc8\x9ba regelui Mihai al Rom\xc3\xa2niei._NEWLINE_Pentru a cinsti memoria unor ilustre personalit\xc4\x83\xc8\x9bi ie\xc8\x99ene, Senatul universit\xc4\x83\xc8\x9bii din Ia\xc8\x99i, \xc3\xaentrunit la 23 octombrie 1934, a \xc3\xaenfiin\xc8\x9bat o comisie care avea nobila misiune de a ac\xc8\x9biona "pentru grabnica \xc3\xaenf\xc4\x83ptuire a statuilor lui Vasile Conta, Titu Maiorescu \xc8\x99i Alexandru D. Xenopol". Executarea lor i-a fost \xc3\xaencredin\xc8\x9bat\xc4\x83 sculptorului Constantin Baraschi. Din cele trei monumente, s-a p\xc4\x83strat doar statuia lui A. D. Xenopol. Nu se \xc8\x99tie ce s-a \xc3\xaent\xc3\xa2mplat cu statuia lui V. Conta. Statuia lui Titu Maiorescu, amplasat\xc4\x83 \xc3\xaen partea de sus a Universit\xc4\x83\xc8\x9btii, a fost demolat\xc4\x83 \xc3\xaentr-o noapte a anului 1950._NEWLINE_Printre crea\xc8\x9biile sale de referin\xc8\x9b\xc4\x83 se num\xc4\x83r\xc4\x83 dou\xc4\x83 altoreliefuri pentru  Arcul de Triumf, statuia \xe2\x80\x9eNicolae B\xc4\x83lcescu\xe2\x80\x9d, dezvelit\xc4\x83 \xc3\xaen 1969 la Pite\xc8\x99ti \xc8\x99i dou\xc4\x83 basoreliefuri pentru fa\xc8\x9bada Institutului de botanic\xc4\x83 din capital\xc4\x83._NEWLINE_A contribuit la detalii din iconostasul Bisericii Ca\xc8\x99in, este autorul busturilor lui Nicolae B\xc4\x83lcescu, Alexandru Sahia \xc8\x99i George Co\xc8\x99buc din parcul Carol I._NEWLINE_La C\xc3\xa2mpulung, \xc3\xaen Gr\xc4\x83dina Public\xc4\x83, se afl\xc4\x83 sculpturile sale "N. B\xc4\x83lcescu" \xc8\x99i "Autoportret". Tot \xc3\xaen localitate mai sunt "\xc8\x9a\xc4\x83ranca din Muscel" \xc8\x99i grupurile statuare de la Cimitirul Fl\xc4\x83m\xc3\xa2nda \xc8\x99i de la intrarea \xc3\xaen stadion._NEWLINE_Din patrimoniul Muzeului de Art\xc4\x83 din Constan\xc8\x9ba fac parte patru lucr\xc4\x83ri realizate de Constantin Baraschi: "Faun" (1938), "Tors", "Extaz" \xc8\x99i "Portret George Enescu"._NEWLINE_Tot \xc3\xaen Constan\xc8\x9ba se afl\xc4\x83 "Satirul \xc8\x99i Nimfa", statuie amplasat\xc4\x83, \xc3\xaen anul 1964, \xc3\xaen parcul Teatrului Constan\xc8\x9ba. Sculptura "Extaz", aflat\xc4\x83 \xc3\xaen muzeu, a fost lucrat\xc4\x83 din marmur\xc4\x83, iar o variant\xc4\x83 turnat\xc4\x83 \xc3\xaen bronz este amplasat\xc4\x83 \xc3\xaen sta\xc8\x9biunea Mamaia._NEWLINE_\xc3\x8en Muzeul Jude\xc8\x9bean de Art\xc4\x83 Prahova "Ion Ionescu-Quintus"- Ploie\xc8\x99ti, Constantin Baraschi este prezent, \xc3\xaentre altele, cu dou\xc4\x83 proiecte de monumente ecvestre inedite ale Regilor Carol I \xc8\x99i Ferdinand. Statuia ecvestr\xc4\x83 a regelui Carol I, din bronz patinat, \xc3\xaen format  69x55x20 cm, \xc3\xael reprezint\xc4\x83 pe rege \xc3\xaen uniforma militar\xc4\x83 din timpul R\xc4\x83zboiului de independen\xc8\x9b\xc4\x83 (1877 - 1878). Calul \xc8\x99i c\xc4\x83l\xc4\x83re\xc8\x9bul sunt \xc3\xaenf\xc4\x83\xc8\x9bi\xc8\x99a\xc8\x9bi \xc3\xaentr-o atitudine oficial\xc4\x83, de trecere \xc3\xaen revist\xc4\x83 a trupelor. Lucrarea este realizat\xc4\x83 \xc3\xaentr-o manier\xc4\x83 realist\xc4\x83, obi\xc8\x99nuit\xc4\x83 \xc3\xaen cazul comenzilor oficiale, dar denot\xc4\x83 respect fa\xc8\x9b\xc4\x83 de limbajul plastic obi\xc8\x99nuit. Este bine propor\xc8\x9bionat\xc4\x83 \xc8\x99i are monumentalitate \xc3\xaen ciuda dimensiunilor reduse. \xc3\x8en 1936 s-a organizat la Bucure\xc8\x99ti un concurs pentru realizarea monumentelor ecvestre ale regilor Carol I \xc8\x99i Ferdinand. Concursul a fost c\xc3\xa2\xc8\x99tigat \xc3\xaen ambele cazuri de c\xc4\x83tre Oscar Han dar comanda a fost acordat\xc4\x83 p\xc3\xa2n\xc4\x83 la urm\xc4\x83 pentru execu\xc8\x9bie lui Ivan Me\xc5\xa1trovi\xc4\x87, care le-a \xc8\x99i realizat. Lucrarea expus\xc4\x83 la Ploie\xc8\x99ti reprezint\xc4\x83 proiectul statuii cu care Constantin Baraschi s-a prezentat la concurs._NEWLINE_\xc3\x8en Bucure\xc8\x99ti, pe Calea Doroban\xc8\x9bi, se g\xc4\x83se\xc8\x99te blocul Zodiac, construit \xc3\xaen perioada interbelic\xc4\x83, care ast\xc4\x83zi este declarat monument istoric. Poart\xc4\x83 aceast\xc4\x83 denumire datorit\xc4\x83 celor 16 panouri decorative cu tematic\xc4\x83 astrologic\xc4\x83 realizate de Constantin Baraschi._NEWLINE_Este singurul sculptor rom\xc3\xa2n care a scris un tratat de sculptur\xc4\x83 ("Tratat de sculptur\xc4\x83", 2 vol., Editura Meridiane 1962. Edi\xc8\x9bia a II-a \xc3\xaen 1964)._NEWLINE_Constantin Baraschi a fost \xc8\x99i rector la Institutul de Arte Plastice din Bucure\xc8\x99ti. Pictorul Vasile Celmare, care a studiat acolo, \xc3\xae\xc8\x99i amintea c\xc4\x83 Baraschi "era un tip mai aspru, de\xc8\x99i cu suflet bun"._NEWLINE_\xc3\x8en ora\xc8\x99ul s\xc4\x83u natal se g\xc4\x83se\xc8\x99te Casa memorial\xc4\x83 Constantin Baraschi. Este construit\xc4\x83 \xc3\xaen stilul artei \xc8\x9b\xc4\x83r\xc4\x83ne\xc8\x99ti \xc3\xaen sec. XIX. Pe peretele casei se afl\xc4\x83 o plac\xc4\x83 memorial\xc4\x83 care aminte\xc8\x99te c\xc4\x83 aici s-a n\xc4\x83scut \xc8\x99i a creat sculptorul Constantin Baraschi (1902-1966).'